OČITOVANJE ŠKOLSKOG ODBORA NA PRISTIGLO ANONIMNO PISMO RODITELJA S.Š. HVAR

Poštovani,

Kao predsjednik Školskog odbora, dana 4. srpnja 2017. godine zaprimio sam anonimni podnesak cit. „Roditelji učenika SŠ Hvar“ koji je upućen istom tijelu dana 21. lipnja 2017. godine putem pošte na adresu Škole u Jelsi.

Sadržaj uručenog nam podneska u niti jednom svom dijelu ne iznosi problem niti daje jednom riječju opis istog.

 Međutim, u podnesku se navodi citiram : „ Smatramo da smo bili krajnje korektni ostavljajući Vam dovoljno vremena i prostora da poduzmete nešto vezano uz sve naše navode, koje smo shvatili vrlo ozbiljno i smatrali smo da su to samo neki od problema koji su se trenutno događali, a koji su već prije postojali samo što se nitko nije htio uhvatiti u koštac sa njima.“ Dalje u podnesku stoji da, nažalost, oni vide da se Školski odbor ne želi ili se ne može potruditi oko rješavanja problema te su stoga primorani pozvati prosvjetnu inspekciju.

Školski odbor Srednje škole Hvar konstituiran dana 19. travnja 2017.godine jest tijelo koje nastoji i želi brižno skrbiti o Školi, podjednako u odgojnoj i obrazovnoj ulozi ove ustanove te biti aktivan čimbenik poticajne atmosfere i suradnje svih direktno ili indirektno uključenih u njen rad.

Nažalost, Školski odbor nije imao podatke o pošiljateljima podneska kako bi ga upitao o čemu je konkretno riječ te se aktivno uključio u rješavanje možebitnog problema što žurnije. Ujedno, podnesak svojim kratkim tekstom navodi i da je riječ o problemu/problemima koji egzistiraju dulje vrijeme. Iz podneska se daje naslutiti kako su izvjesni roditelji prethodno iznosili probleme, a na koji je to način učinjeno kada i što točno, članovima Školskog odbora u trenutku zaprimanja podneska nije bilo poznato.

Sazivajući sjednicu Školskog odbora zakazanu za 12. srpnja 2017. godine, radi kvalitetnijeg prikupljanja informacija ovim široko obuhvatnim, ali ipak ne i nemogućim načinom, a radi osiguranja učinkovitosti na očitovanje i informiranje Školskog odbora na sjednicu istog su pozvane sve osobe koje su mogle biti u doticaju sa prethodnim pisanim podnescima upućenim ovom tijelu, odnosno usmenim prigovorima za koje je možda zahtijevano da mu budu preneseni. Dakle, osim članova Školskog odbora sjednici su nazočili: ravnatelj Saša Paduan, voditeljica škole u Jelsi Marija Novak, voditeljica računovodstva Srednje škole Hvar Katijana Petrić, tajnica Škole Jasenka Gurdulić. Pedagoginja Ljubica Tadić iz opravdanih razloga nije nazočila, ali je pravovremeno upoznata sa problematikom i izjasnila se kako usmenim ni pismenim putem do nje nije došao nikakav prigovor.

 Predsjednik Školskog odbora, svi nazočni članovi odbora te svi koji su nazočili ovoj sjednici izjavljujemo da nismo dobili nikakav pisani ili usmeni prigovor te da ako postoje problemi koji su navedeni u pristiglom prigovoru mi s njima nismo upoznati te nismo upozoreni na njih.

Ukoliko roditelji ili učenici imaju bilo koji prigovor ili pritužbu otvoreni smo razmotriti možebitne probleme i usmenim i pismenim putem, ali moramo znati koji su problemi konkretno da bi ih mogli sudjelovati u njihovom rješavanju. Ovako, ništa konkretno niti znamo niti možemo djelovati.

Mi kao članovi tijela koje upravlja Školom, dužni smo i hoćemo reagirati na svaku notu upućenu nama i nadalje.

Sa štovanjem,

 Predsjednik Š.O. Hvar

 Damir Šurjak